kaerle etc. allen den genen die desen onsen brief zullen
sien saluyt wy hebben ontfangen die oetmoedige supplicatie
van janne van bollebergen poirter ende vischcoopere binnen
onse stede van loevenen inhoudende hoe al eyst zoe dat de
voirs. suppliant hem altyts wel ende eerlick geregeert ende
gedragen heeft soe wel in zyn voirs. ambacht van vischcoop$
als onder die coopluden ende andere daermede hy te doene
gehadt heeft oick dat hy altyt van goede fame ende
name geweest heeft sonder achterhaelt oft verwon$
geweest te hebben van eenigen stucken weerdich zynd$
van pugnicie desen nyet tegenstaende onsen meyer
van loeven oft zyn stedehouderen heeft hem onlancx
leden gecalengeert ende aengesproken voirs scepenen aldaer
hem imponerende ende te laste leggende dat hy
op sinte barthelemeeus dage lestleden int dit jaer
xvc twintich ten welcken tyde wy inde voirs.
onse stadt van loevenen waren met een wetsteen
gewegen ende veroch vercocht zoude hebben eenen
hovelinc zekere zalm tot vyf pont toe sonder die
gewegen te hebben met geseighden gewichten soe
hy sculdich was van doen ende dat hy tot diversen
stonden binnen eenen jare herweerts metten voirs.
wetsteen zyn zalm uuytgewegen ende vercocht
zoude hebben zoe dat opten selven sinte barthelemeeus
dage henryck de meester diener van onsen
voirs. meyere die recht tegen over die vischbanck
vanden voirs. suppliant stont zoude totten selven suppliant
geseyt hebben ick calengere u dairaf daerop hy
suppliant vraechde waeraf daerop de voirs. henryck
de meester weder zeyde van dat ghy weght
met uwen wetsteen ende wel weet dat ghy
nyet wegen en moecht dan met geseighde gewichten
waerop de voirs. suppliant antworde dat is myn scul$
want den wetsteen meer dan vyf pont weght ende
dat hy daer nyet meer gewichts en hadde segge$
voirt en weght hy nyet meer dan vyf pont soe
geve iick u den besten zalm die iick op myn banck
hebbe hoewel de voirs. hendrick seet ende mainteneert
dat de voirs. wetsteen metten geseighde gewichten
maer bevonden was wegende vier ponden zeere
luttel uuytslaende seggende daeromme totten voirs.
suppliant ghy en hebt nyet gedaen als een eerlick man
dat ghy met desen wetsteen gewegen hebt voer
vyf pont ende hy en wecht maer scaers viere pont
voirst is hem supliant geimponeert ende te laste geleyt
geweest hoe dat voere den oigst lestleden ten tyde
dat tcoren noch stont en wyes alsoe hy suppliant commen
was een voet pat inne sy een stuck corens nyet verre
van pellenberch by een cleyn straetken aldaer hebbende
thoot nae pellenberch is hem int voirs. stuck corens
te gemoete gecommen mariken cobbelgiers huysvrouwe
zegers hertogen commende van pellenberch omme
naeder voirs. stadt van loevenen te gaen maintenerende
de voirs. meyer dat zy totten suppliant geseyt zoude
hebben ghy bonne ghy en hebt my nyet tanveerden
noch met my nyet te doene anneert oft hanteert
uwe hoeren ende dat zy oick zeyde ghy bonne
doet ghy my datte men en zoudts eender hoeren
int bordeel nyet doen ende dat tot dier sake dat coren
aldaer zeere ontstucken gebroken was soe datter
een plaetse int selve coren was zoe groot als
een tafele oft daeromtrent ende dat de lieden seyden
dat tselve gedaen was byden voirs. suppliant ende
mariken ende hoe wel de selve mariken noch
yement anders dan den voirs. meyer over hem supliant
voir recht beclaecht heeft oick dat francisque
de medelienes clerck van onsen cueken meester
gesworen ende gedeposeert heeft voir burchmeester
ende twee scepenen in presencien vanden secretarys der
voirs. onsen stadt dat hy noynt totten selven suppliant
stuer noch salm met oft zonder gewichte gecocht
hadde anders dan dat hy hem overslaen hadde met
zyn wetsteen alsulcke stuer ende salm als hy inden
myn te loevenen gecocht hadde omme daermede zyne
wille te doene daerby nyement gecort noch scade
gehadt heeft nyetmin de voirs. wethouderen hebben
opten xiiien dach van novembrie lestleden ter maninge
van onsen voirs. meyer gewesen met vonnesse dat
de voirs. suppliant verbuert heeft zyn ambacht tien jaeren
lanck geduerende ende dat hy sculdich zoude syn ter
beternisse van des voers. is te doene eenen wech tot
sinte peters te rome derweerts te porren bynnen
veertich dagen doen naer doen stcommende ende tien jaren
lanck over berch te bliven als byden dictum vanden
voers. vonnisse breedere blycken mach daerof dinhoude$
hiernae volcht van woorde tot woorde es by scepenen
van lovenen ter manissen smeyers den thoen voirs. overs$
ende op al behoirlick geledt hebbende gewesen met
vonnisse dat de voirs. jan van bollenberghe verbue$
sal hebben syn ambacht thien jaren lanck geduyren$
ende dat hy sculdich sal syn ter beternissen vandes
voers. es te doene eenen wech tot sinte peters te
rome daerweerts te porren bynnen veertich dagen
naestcommende ende tien jaren lanck over berch
te blivene ende van al goede waerheyt te bringen
naedeser stadt recht aldus uuytgesproken ende
gewesen by scepenen van lovenen int jaer ons heeren
duysent vyfhondert ende twintich opden dertienste
dach der maent van novembry aldus ondergeteekent
j edelheere aldus ondergescreven dit iegenwoirdich
dictum is getrocken uuyt zekere copie autentycke by
j edelheere gesworen clerck oft secretarys der stadt
van loevenen geteekent ende is tselve dictum metter
voirs. autentycke copie bevonden concorderende by my
geteekent a boudewyns overmits welcken
vonnisse de voirs. suppliant vreesende rigeur van
justicien ende dat tgunt des voirs. is over hem geth$
souden moghen wesen heeft hem geabsenteert
uuyt onse voirs. stadt van lovenen aldair hy ny$
en soude dorren commen keeren hanteren noch
converseren tot zyne groote scade ende achterdeele
ende geheele verderfnisse van zyn wyf ende kinderen
ten zy dat onse gracie hem hier op verleent en worde
ons omme de selve oetmoedelyck biddende waeromme zoe
eest dat wy de saken voirs. overgemerct den voirn.
suppliant genes genegen wesende tot zyne bede ende
begeerte zonderlinge in faveur ende tot ernstige
bede ende versueck van enigen onsen spa$len dieneren
hebben inden gevallen als boven quytgescholden
ende vergeven schelden quyte ende vergheven uuyt
onsen zunderlinge gracie by desen al tgene des
hy ter saken ende mesuz voirs. iegens ons ende
justicien mesdaen mesbruyct ende verbuert mach hebben
ende hebben hem als daerof wedergestelt ende
gerestitueert wederstellen ende restitueren tot zyne
goede fame name ende geruchte in onsen lande ende
hertochdom van brabant ende allen anderen onsen landen
ende heerlicheden zunderlinge in onse voirs. stede
van lovenen ende tot zyn onverbuerden goeden indien
hy eenige heeft alsoe als hy was voirde toecompste
vanden saken ende mesusen voirscreven imponerende
hierop onsen procureur generael van brabant ende allen
anderen onsen justicieren ende officieren een eeuwich
zwygen satisfactie ende beteringe nochtans gedaen
partie geinteresseerdt indien die nyet gedaen en is op
datter eenige toe staet civilyck alleenlyck ende uuyt
onser meerdere gracien hebben den voirs. wech van roome
ende woenstadt overberch daer inne hy gecondempneert
is als voirs. gecommiteert ende verandert commiteren
ende veranderen by desen in een wech oft bevaert die
hy gehouden wert te doene ten drie coningen tot
coelen tusschen dit ende den eersten dach vander
vastenen naestcommende ende daerof van daer behoirlicke
certifficatie te bringen behoudelyc nochtans
dat hangende den voirs. tyt ende totten selven iersten
dacht vander vastenen de selve suppliant en sal nyet
mogen commen hanteren noch converseren in onse
voirs. stadt van lovenen ende bovendien hebben hem
oick uuyt onser zunderlinge gracie geoctroyeert
geconsenteert ende geaccordeert octroyeren consenteren
ende accorderen dat hy naeder voirs. yersten dach
vanden vastenen ende den voirs. wech van coelen by hem
volbracht zynde sal mogen voirtan zyn voirs. ambacht
ende neeringe van vischcoopere mitsgaders het dekenscap
vander grote gulde vander oude boge in onse voirs.
stadt van loevenen dat hy tot noch toe bedient heeft
ende anderen staten officien ende diensten daertoe hy
gepromoveert ende gekoren sal zyn continuerende
ende exerceren gelyck ende inder manieren als hy
dede ende doen mochte hem daer toe gereabiliteert
ende rehabiliteren mids desen onsen brieve behoudelic$
oick dat hy gehouden sal zyn te betalen die
redelicken costen van justicien daeromme gedaen ende
naegevolcht ter taxacie ende arbitraegen van
onsen lieven ende getruwen den cancellier ende luden
van onsen rade in brabant die wy daertoe committeren
ontbieden daeromme ende bevelen den selven van
onsen rade in brabant dat voir henlieden geroupen de
gene die daerover behoiren geroupen te zyne zy
procederen wel ende duechdelick ter verificatien
ende interinemente van desen ende dat gedaen
zy onse voirs. meyer van lovenen ende alle andere
onsen ende der f vassalen oft smalre heeren
rechteren justicieren ende officieren onsen voirs.
lants van brabant ende van overmaze wien
dit aengaen sal mogen hueren stedehouderen
ende een iegelick van hen zoe hem toebehooren
zal den voirs. suppliant van dese onse gracie
pardoene commutacie rehabilitacie octroy ende
accord$ zoe ende inder manieren als boven
doen laten ende gedoigen peyselick ende vredelick
genyeten ende gebruycken sonder hem te doen noch
te laten geschyen in lyve noch in goede eenich hinder
letsel oft stoot ter contrarien maer oft zyn lyf
oft eenige van zyn onverbuerden goeden daeromme
gevangen becommert oft gearresteert waren dat
zy die terstont stellen oft doen stellen tot volcommen
delivrancie want ons alsoe belieft des torconden
soe hebben wy onsen zegel hier aen doen hangen
gegeven in onse stede van bruessel den xven dach
van decembre int jair onsen heeren duysent vyfhondert
ende twintich ende van onsen rycken te
wetene vanden roemschen tweeste ende van
spaengnen etc. tvyffte aldus stont gescreven opte plycke
byden keyser in zynen rade ende geteekent haneton ende
stont noch gescreven onder de selve plycke collacie es gedaen
die collatie van desen copien
es gedaen ende bevonden accorderende
metten originale by my
$$trat$$